Marcelo Vieira

Marcelo Vieira da Silva Júnior (sündinud 12. mail 1988 Rio de Janeiros) on Brasiilia jalgpallur. Tema põhiline positsioon on vasakkaitsja, kuid ta võib ka ründavana poolkaitsjana mängida.
Marcelo esimene klubi oli Rio de Janeiro Fluminense. 2007. aasta talve üleminekuakna ajal läks ta Madridi Reali ja tema debüüt toimus 7. jaanuaril vahetusest mängus Deportivo La Coruñaga. 14. aprillil pani Fabio Capello ta Madridi Reali põhikoosseisu. Madridi Realis mängis Marcelo kokku 16 hooaega, mille jooksul tuli ta Hispaania meistriks kuus korda ja võitis UEFA Meistrite Liiga viis korda.
2022. aasta septembris sõlmis Marcelo lepingu Kreeka kõrgliigaklubiga PAE Olympiakós. 2023. aasta veebruaris naasis ta Fluminensesse.
Koondisekarjäär.
Esimest korda mängis Marcelo Vieira Brasiilia jalgpallikoondises 5. septembril 2006 Londonis White Hart Lane'il sõprusmängus Walesi jalgpallikoondise vastu ja lõi kohe värava. Ta sai palli väljaspool karistusala, lõi sealt peale ja tabas.
2008. aasta suveolümpiamängude valikturniiriks oleval 2007. aasta Lõuna-Ameerika noorte meistrivõistlustel mängis Brasiilia ilma Vieirata, läbis turniiri ainsana ilma kaotuseta ja tuli Lõuna-Ameerika meistriks. Olümpiamängudele kutsus peatreener Dunga aga hoopis teised mängijad, sealhulgas Vieira. Brasiilia olümpiakoondise 18 mängijast mängis kodumaal üksnes 4, valikturniiril esinenud koosseisust seevastu kõik. Pekingi olümpiamängudel mängis Vieira kõik Brasiilia kohtumised kaasa algusest lõpuni. Avamäng Belgia jalgpallikoondisega 7. augustil kulges tasavägiselt seni, kuni Belgia jäi 72. minutil kümnekesi ja enne lõppu üheksakesi. 79. minutil lõi Brasiilia mängu ainsa värava. 10. augustil alistas Brasiilia Uus-Meremaa jalgpallikoondise 5:0 ja 13. augustil Hiina jalgpallikoondise 3:0. Veerandfinaalis Kameruni jalgpallikoondise vastu 16. augustil näidati võistlejaile kokku 13 kollast kaarti, sealjuures Marcelole 25. minutil. Alates 51. minutist mängis Brasiilia enamuses, aga väravat lüüa ei suutnud. Alles lisaajal, 101. ja 105. minutil lõi Brasiilia võiduväravad, neist viimase Marcelo. 19. augustil kaotas Brasiilia poolfinaalis Argentina jalgpallikoondisele 0:3 ja alistas pronksimängus teist korda Belgia 3:0. 86. minutil sai Marcelo jälle kollase kaardi.
12. augustil 2009 kutsuti Marcelo Vieira koondisse sõprusmänguks Eesti jalgpallikoondise vastu, aga ta pidi sellest vigastuse tõttu loobuma.
Pärast seda, kui Dunga asemel sai Brasiilia koondise peatreeneriks Mano Menezes, valiti Vieira taas Brasiilia koondisse sõprusmänguks USA jalgpallikoondise vastu 10. augustil 2010 ja Mehhiko jalgpallikoondise vastu 11. oktoobril 2011. Viimases lõi ta mängu viimase värava ja valiti kohtumise parimaks mängijaks. Tema värav oli imeline, sest enne värava löömist triblas ta mööda mitmest vastasmängijast.
Oma kolmanda värava lõi ta 28. veebruaril 2012 sõprusmängus Šveitsis Bosnia ja Hertsegoviina jalgpallikoondise vastu. Neljanda 4. mail 2012 USA jalgpallikoondise vastu, viienda 27. märtsil 2017 MM-i valikmängus Paraguay vastu ning kuuenda ja viimase 10. novembril 2017 sõprusmängus Jaapani vastu. Koondises mängis Marcelo aastatel 2006–2018 kokku 58 korda.
Ta kuulus Brasiilia olümpiavõistkonda 2012. aasta suveolümpiamängudel, mil võideti hõbemedali.
Eraelu.
2008 abiellus Marcelo Vieira oma kauaaegse sõbranna Clarisse Alvesega. 24. septembril 2009 sündis neil poeg Enzo Alves Vieira.
26. juulil 2011 sai Vieira Hispaania kodakondsuse. Alates sellest päevast ei peeta teda Euroopa Liidus enam võõrmängijaks.